पाएं अपने शहर की ताज़ा ख़बरें और फ्री ई-पेपरडाउनलोड करें
भोपाल। राष्ट्रपति डॉ. प्रणब मुखर्जी गुरुवार को प्रदेश की तीन दिनी यात्रा पर आ रहे हैं। इस दौरान वे भोपाल, झोतेश्वर, अमरकंटक और इंदौर में विभिन्न कार्यक्रमों में भाग लेंगे। राष्ट्रपति सुबह वायुसेना के विमान से 11:30 बजे भोपाल पहुंचेंगे। राज्यपाल रामनरेश यादव और मुख्यमंत्री शिवराज सिंह चौहान उनकी आगवानी करेंगे। राष्ट्रपति 12.10 बजे मुगालिया कोट में अटल बिहारी वाजपेयी हिंदी विवि का शिलान्यास करेंगे। 4:30 बजे राजीव गांधी प्रौद्योगिकी विवि के दीक्षांत समारोह में भाग लेंगे। शाम 6:05 बजे श्यामला हिल्स पर जनजातीय संग्रहालय का उद्घाटन करेंगे। 7 जून को सुबह 10:10 बजे जबलपुर रवाना हो जाएंगे।
राष्ट्रपति प्रणब मुखर्जी गुरुवार को अटल बिहारी वाजपेयी हिंदी विश्वविद्यालय की आधारशिला करीब 100 एयर कंडीशनर (एसी) वाले विशाल पंडाल में रखेंगे। इन एसी की क्षमता 750 टन है। मुगालिया कोर्ट में होने वाले विवि के शिलान्यास कार्यक्रम में एसी को पूरे समय चालू रखने के लिए कुल 23 जनरेटर लगाए गए हैं। कार्यक्रम में करीब दस हजार लोगों के बैठने की व्यवस्था की गई है। विवि के रजिस्ट्रार डॉ. यूएन शुक्ला के अनुसार दस हजार लोगों को आमंत्रण पत्र बांटे गए हैं।
कार्यक्रम पर लगभग तीन करोड़ रुपए खर्च होना है। दोपहर 12 बजे शुरू होने वाले कार्यक्रम की अध्यक्षता राज्यपाल रामनरेश यादव करेंगे। विशेष अतिथि मुख्यमंत्री शिवराज सिंह चौहान, नेता प्रतिपक्ष सुषमा स्वराज, उच्च शिक्षा मंत्री लक्ष्मीकांत शर्मा व सांसद कैलाश जोशी होंगे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva zho_Hant eng_Latn